ཡོ་བྱད་

ཡོ་བྱད་ཅེས་པ་ནི་སེམས་ཅན་གྱི་སྐེ་འགྲོ་ལ་མཁོ་བའི་ཆས་པ་སྣ་ཚོགས་ལ་གོ། "ཡོ་བྱད་མཁོ་དགུ་སྣ་ཚོགས་སུ་ཞེས་པ་ནི་མལ་ཆ་དང་། སྟན་དང་། གནས་དང་། ན་བཟའ་དང་། རྒྱན་དང་། བྱུག་པ་ལ་སོགས་པ་གང་དང་གང་སེམས་ཅན་རྣམས་འདོད་པ་དེ་དང་དེའི་ཡོ་བྱད་དེ་ཉེ་བར་མཁོ་བའི་བྱེ་བྲག་གི་རྣམ་པར་རོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པ་ལྟར་སེམས་ཅན་གྱི་རིགས་སོ་སོར་འཚོ་གནས་དང་ཉིན་རེའི་གཙོ་ཆེའི་མཁོ་འདོན་དུ་འགྱུར་བའི་ནོར་འཛིན་རྣམས་ལ་ཡོ་བྱད་ཅེས་བྱ།
 མཚན་ཉིད། 

སེམས་ཅན་ཉེ་བར་སྤྱོད་པའི་རྒྱུ་ཆ་སྣ་ཚོགས། "མལ་ཆ་དང་། སྟན་དང་། གནས་དང་། ན་བཟའ་དང་། རྒྱན་དང་། བྱུག་པ་ལ་སོགས་པ་གང་དང་གང་སེམས་ཅན་རྣམས་འདོད་པ་དེ་དང་དེའི་ཡོ་བྱད་དེ་ཉེ་བར་མཁོ་བའི་བྱེ་བྲག་གི་རྣམ་པར་རོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ།ཞེས་གསུངས་པ་ལྟར་སེམས་ཅན་གྱི་ཚེ་འཚོ་རྒྱུན་སྐྱོང་བ་དང་ལུས་པོའི་བདེ་སྐྱིད་ལ་མཁོ་སྤྲོད་བྱེད་པའི་དངོས་པོའམ་རྣམ་པ་སྣ་ཚོགས་པ་རྣམས་ལ་གོ

 དབྱེ་བ། 
"སེམས་ཅན་ཕོངས་ཤིང་དབུལ་བ་ལ་བདག་ནི་ལོངས་སྤྱད་མི་ཟད་པའི་གཏེར་དུ་གྱུར་ཏེ། ཡོ་བྱད་མཁོ་རྒུ་སྣ་ཚོགས་སུ་སེམས་ཅན་དེ་དག་གི་མདུན་ན་ཉེ་བར་གནས་པར་གྱུར་ཅིག་"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཅེས་བརྗོད་ཅིང་ཡོ་བྱད་ཀྱི་དཔེ་མཚོན་ལ་མལ་ཆ་དང་སྟན། གནས་དང་ན་བཟའ། རྒྱན་དང་བྱུག་པ་ལ་སོགས་པ་བཀོད་ཡོད་དོ། དེས་ན་ཡོ་བྱད་ཀྱིས་སེམས་ཅན་གྱི་ལུས་སྲོག་འཚོ་བ་དང་བདེ་ཐང་སྐྱེལ་ཐབས། མཛེས་སྤྲས་དང་རྒྱན་ཆས། མལ་གནས་གནས་སྟན་དང་གོས་གོན་བཅས་ཀྱི་དོན་སྤྱོད་རྣམས་ཡོངས་རྫོགས་འདུས་ཡོད་པར་གོ་རྒྱུ་ཡིན།

ཡོ་བྱད་གཏོང་བའི་སྒོ་ནས་སེམས་ཅན་ལ་ཕན་འདོགས་ཚུལ། "སེམས་ཅན་ཡོ་བྱད་ཀྱིས་ཕོངས་ཤིང་དབུལ་བ་ལ་བདག་ནི་ལོངས་སྤྱད་པས་མི་ཟད་པའི་གཏེར་དུ་གྱུར་ཏེ་ཅི་འདོད་པའི་ཡོ་བྱད་མཁོ་དགུ་སྣ་ཚོགས་སུ་འགྱུར་ཞིང་བསྒྲུབ་པ་ལ་འབད་རྩོལ་མེད་པར་མདུན་ན་ཉེ་བར་གནས་པར་གྱུར་ཅིག་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཅེས་གསུངས་པ་ལྟར་སེམས་ཅན་དབུལ་ཕོངས་ཐམས་ཅད་ལ་ཡོ་བྱད་རྣམས་མི་ཟད་པའི་ཚུལ་དུ་སྤྲོད་ཐབས་ཀྱི་སྨོན་ལམ་གདབ་ཚུལ་གསུངས་ཡོད། 

"འཇིག་རྟེན་ན་སེམས་ཅན་གང་ཁ་ཟས་སྐོམ་དང་རྒྱབ་གོས་དང་ལག་ནོར་ལོངས་སྤྱོད་ཀྱིས་ཕོངས་ཤིང་དབུལ་བ་རྣམས་ལ་བདག་ནི་ཟས་འདོད་པ་ལ་ཟས་དང་སྐོམ་འདོད་པ་ལ་སྐོམ་ལ་སོགས་པ་གང་འདོད་པ་མི་ཟད་པའི་གཏེར་ཆེན་པོར་གྱུར་ཏེ་ཟས་གོས་ལོངས་སྤྱོད་སོགས་ཅི་འདོད་པའི་ཡོ་བྱད་མཁོ་དགུ་སྣ་ཚོགས་པ་རྣམས་སུ་རང་རང་གི་མདུན་ན་ཉེ་བར་གནས་པར་གྱུར་ཅིག་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཅེས་གསུངས་པ་ལས་ཟས་སྐོམ་གོས་གོན་དང་ལག་ནོར་ལོངས་སྤྱོད་ཡོངས་རྫོགས་ཀྱི་དོན་སྤྱོད་ཡོ་བྱད་ཀྱི་ནང་འདུས་ཡོད་པར་གསལ།

བྱང་ཆུབ་སེམས་དཔས་སེམས་ཅན་ལ་ཡོ་བྱད་གནང་ཚུལ། "ཟང་ཟིང་དང་ཆོས་ཀྱི་ལོངས་སྤྱོད་མི་ཟད་པ་སྟེར་བས་འགྲོ་བའི་དབུལ་བ་སེལ་བ་ཡི་མི་ཟད་པའི་གཏེར་ཡང་སེམས་བསྐྱེད་པ་འདི་ཡིན་ནོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་གསུངས་པ་ལས་ཟང་ཟིང་ཞེས་པ་ནི་ཡོ་བྱད་ཀྱི་རིགས་ཤིག་ཡིན་པ་དང་། ཆོས་ཀྱི་ལོངས་སྤྱོད་ནི་ཆོས་ཀྱི་དོན་སྤྱོད་ཡིན་པ་གསལ།

ས་བརྒྱད་པར་ཡོ་བྱད་ལ་དབང་ཐོབ་ཚུལ། "ས་བརྒྱད་པར་ཡོ་བྱད་ལ་དབང་ཐོབ་པས་འགྲོ་བའི་དབུལ་བ་མ་ལུས་པ་སེལ་བའམ་མེད་པར་བྱེད་པ་ཡི་ནམ་མཁའ་མཛོད་ཀྱི་ལོངས་སྤྱོད་མི་ཟད་པའི་གཏེར་ཆེན་པོ་གྱུར་པ་ཡང་བྱང་ཆུབ་ཀྱི་སེམས་འདི་ཉིད་ཡིན་ནོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་གསུངས་པ་ལས་ས་བརྒྱད་པའི་བྱང་ཆུབ་སེམས་དཔའ་རྣམས་ཀྱིས་ནམ་མཁའ་མཛོད་ཀྱི་ཡོ་བྱད་ཡོངས་རྫོགས་སེམས་ཅན་རྣམས་ལ་མི་ཟད་པའི་ཚུལ་དུ་སྤྲོད་ནུས་པའི་མཐུ་ཡོད་པར་གསུངས་ཡོད།

 གོ་དོན། 

མདོར་ན་ཡོ་བྱད་ཞེས་པ་ནི་སེམས་ཅན་རྣམས་ཀྱི་འཚོ་བ་གནས་ཆེད་དང་བདེ་སྐྱིད་ཀྱི་ཆེད་དུ་མཁོ་བའི་ཆས་པ་ཡོངས་རྫོགས་ལ་གོ་ཞིང་། དེའི་ནང་མལ་ཆ་སྟན་དང་གནས་ཁང་། ན་བཟའ་གོས་གོན་དང་རྒྱན་ཆས། ཟས་སྐོམ་དང་བྱུག་པ་ལ་སོགས་པ་ཡོངས་རྫོགས་ཚུད་ཡོད་དོ། སྤྱོད་འཇུག་གི་འགྲེལ་པ་རྣམས་ནང་བྱང་ཆུབ་སེམས་དཔའ་རྣམས་ཀྱིས་སེམས་ཅན་རྣམས་ལ་ཡོ་བྱད་འདི་དག་མི་ཟད་པའི་ཚུལ་དུ་བགྱིས་ཏེ་དབུལ་ཕོངས་ཀྱི་སྡུག་བསྔལ་ཞི་བར་བྱེད་པའི་ཐབས་ལམ་དུ་བཀོད་ཡོད་པ་མཐོང་རྒྱུ་ཡིན།
ལུང་ཁུངས།
Category:སྤྱི་ཚོགས་རིག་པ།